**SÍRBÓL JÖTT PONT!**

Csapatunk a REAC Futball csapata a BLSZ I. osztályában idegenben a Gázgyár csapatával mérte össze erejét, amely csapat a bajnokság negyedik helyén állt a mérkőzés előtt. Múlt héten hazai pályán az Ikarust győztük le, de ennek ellenére tudtuk, hogy komoly erőfelmérő elé nézünk. Sajnos most már látjuk a mérkőzés lejátszása után, hogy be is vált a jóslatunk. Most már az is látszik, hogy a heti felkészülésünket és a csapat összeállításunkat is megzavarta a sok sérült, és beteg játékosunk. A mérkőzésre nem is tudtunk kiállni talán a legerősebbnek vélt összeállításban.

A mérkőzés általában itt a Budapest I. osztályában a megszokott koreográfia szerint kezdődött. Mi támadtunk, ellenfelünk védekezett. Nyugodtan leírhatom néha kezd krónikussá válni a rossz helyzetkihasználásunk. Hiába támadtunk, több komoly gólszerzési lehetőséget kihagytunk, 4-5 méterről sem tudtunk gólt rúgni. A labdarúgásban általában nem szokott jóra vezetni, ha elpuskázzuk a lehetőségeinket. Így is történt. A 28. percben gyakorlatilag a semmiből megszerezte ellenfelünk a vezetést. A kapunktól 18 méterre talán feleslegesen szabálytalankodtunk. A szabadrúgást ellenfelünk játékosa Nagy Norbert gólra váltotta. A sorfal felett eltekerte a labdát, el kell ismerni szép gól volt. Azonban ellenfelünk nem sokáig örülhetett a vezetésnek. A 33. percben Horváth Patrik cselezgetett a 16-on belül, vetélytársunk játékosa szabálytalankodott, így a játékvezető büntetőt ítélt. A 11-est Kasza Dani magabiztosan értékesítette. Tovább támadtunk, de sajnos a félidőben már nem sikerült gólt elérnünk. A szünetre 1:1-es állással vonultunk be az öltözőbe. A szünetben azon tanakodtunk, és úgy gondoltuk, hogy ha még nem is játszunk igazán jól, de azért a második félidőben megnyerhetjük a mérkőzést. A 49. percben azonban várakozásainkat áthúzta ellenfelünk. A labdát beívelték a 16-on belülre, rosszul szabadítottunk fel, és a lecsorgó labdát Balló Harold laposan 17 méterről a lábak között a hálónkba lőtte. 2:1. Kezdődhetett minden elölről. Sajnos továbbra sem úgy alakult a mérkőzés ahogy mi gondoltuk. Meddő mezőnyfölény, kevés helyzet. A 70. percben azonban nemhogy egyenlítettünk, hanem még a pontszerzés is messze került. A 16-os sarkánál hátvédünk elveszítette a labdát, ellenfelünk játékosa laposan középre passzolt és az elalvó védőink között 14 méterről Tóth Richárd laposan bevette kapunkat. Nem volt rózsás a helyzet. A 75. percben azonban cseréltünk, behoztuk Pfister Eriket, aki nyugodtan leírhatom pontszerzésünkben nagy szerepet vállalt. A 87. percben megszületett második gólunk. Szöglet utáni beívelés után Erikhez került a labda, aki nagyon szép mozdulattal 14 méterről bal lábbal a hosszú sarokba tekerte a labdát. Szép gól volt! Ellenfelünk semmi másra nem törekedett gyakorlatilag minthogy kihúzza a hátralévő játékidőt. Meg kell állapítanom, hogy a BLSZ I. osztályában az öt cserelehetőséget ezen a mérkőzésen ellenfelünk időhúzásra használta fel. A 85. és a 95. perc között négy játékost cserélt egyesével a vetélytársunk edzője. A cserék végtelenül lassan hagyták el a pályát. A lajhár sebessége hozzájuk képest kapkodó idegbetegnek számíthatott, ezért a játékvezető 5 percet hosszabbított. A 95. percben azonban szinte a sírból visszahoztuk a mérkőzést és döntetlenre mentettük a találkozót. Sokadik előre ívelésünket Sallay Botond Erikhez fejelte, akinek 12 méteres lövésébe az ellenfél hátvédje már csak beleérni tudott, így is azonban a labda a gólvonalon túlra került. 3:3. Gyakorlatilag véget ért a mérkőzés. A mérkőzés összképe alapján nem érdemeltünk győzelmet, de vereséget sem. Tanulság?! Egy labdarúgó mérkőzés nem csak az utolsó 20 percből áll, a gól nem jön magától és bizony a kínálkozó lehetőségeket gólra kell váltani, mert így bajba kerülhetünk. A mérkőzésünkön egyetlen átalagon felüli teljesítmény volt, Pfister Eriké. Gratulálunk neki!

A bajnokság azonban megy tovább, a tabellán látszik, hogy gyakorlatilag két csapatnak van esélye a bajnoki címre, az Újpestnek és a mi gárdánknak. Elveszítettük átmenetileg az első helyünket, az Újpest két ponttal vezet előttünk. Nekünk azonban van még egy elmaradt mérkőzésünk így visszaszerezhetjük az éllovasi pozíciót. A bajnokság szoros volt eddig is, így azonban még kiélezettebb lesz. Épp ezért következő idegenbeli meccsünk az ötödik helyen álló 43. számú Építők ellen kulcsfontosságú. Remélhetőleg rendezzük addig sorainkat, sérültjeink, betegeink felépülnek és levonjuk a tanulságokat a Gázgyár elleni mérkőzésből.

HAJRÁ REAC!

Kiss István György